  Туспуктэм: Руслан Нуриахметов Майя Бывальцева Удмуртиын Мерлыко фонд пыр пиналъёслы огъя юрттэтэз 20 сюрслэсь трос семьяос басьтыны кутскизы. Пособие чакламын соослы, кинлэн табышез улосвылын толэзь ӵоже улыны тырмымон коньдонлэн быдӟалаезлэсь пичигес луэ. Со сярысь элькун тӧролэн но кивалтэтлэн пресс-службазы ивортӥз. « Удмуртиын толэзь ӵоже улыны тырмымон коньдонлэн быдӟалаез 12 сюрс 794 манет луэ, семьялэн табышез солэсь пичи ке, со огъя пособиез басьтыны быгатэ. Кулэяськонэз дунъяку, табыш сяна, лыдэ басьтӥське ваньбур но, озьы ик уждун басьтымтэлэн мугъёсыз. Нылпи ваем но вордэм понна толэзьлы быдэ тыриськись юрттэтэз Мерлыко фонд 650-лэсь трос секытэн кышномуртъёслы но пиналъёсын 20 сюрслэсь трос семьяослы юнматӥз ни » Ольга Лубнина, Удмуртиысь мерлыко политикая но ужъя министр Табышез берло 12 толэзь понна учко. Семьяын нимысьтыз ожгар ужрадэ пыриськись вань ке, солэн табышез уг лыдъяськы, толэзьлы быдэ тыриськись пособие 6 толэзьлы юнматӥське. Тыронэз огдыре вань пиналъёслы тупатыны луэ. Куриськонъёсты Госуслуги портал пыр, Мерлыко фондлэн ёзэтъёсаз, МФЦ-ын сётыны луэ. Куриськонэз 10 ужан нунал эскеро. Юанъёслы валэктонъёс огъя контакт-центрлэн 8 800 600 0000 номрезъя яке Мерлыко фондлэн 8-800-600-0497 номерезъя басьтыны луоз. Кин огъя пособиез басьтыны куриськон ӧз гожты, со 3-7 аресъем пиналъёслы азьвыл юнматэм юрттэтэз басьтыны быгатоз. Тодэ вайытом, Мерлыко фонд 2023-тӥ арын 1-тӥ толшоре ужаны кутскиз, со Пенси фондэз но Мер утетъя фондэз огазеяз. Табере пиналъёсын семьяос вить пӧртэм юрттэт баьстэм интые одӥг пособие басьтыны быгато. Со нылкышнолэн секытаськемез дырысен пиналлы 17 арес тырмытозь юрттэтъёсты огазеяз: нырысетӥ нылпилы 3 арес тымытозь, куинетӥ нылпилы 3 арес тырмытозь толэзьлы быдэ тыронъёсты, 3-7 аресъем пиналъёслы, 8-17 аресъем пиналъёслы толэзьлы быдэ тыронъёсты, озьы ик секытаськемзы бере ик учётэ султэм нылкышноослы толэзьлы быдэ тыронъёсты. Огъя пособилэн быдӟалаез улосвылын толэзь ӵоже улыны тырмымон коньдонлэн быдӟалаезлэсь 50, 75 яке 100 процентэз луыны быгатэ. Тегъёс: Удмуртия юрттэт пиналъёс  